tartuNLP/wikipedia-smugri-20251201 huggingface dataset:
Ylioppilasoikeisto

Ylioppilasoikeisto oli suomalainen joulukuussa 1945 perustettu ylioppilaiden aatteellinen järjestö, joka oli lähellä kokoomusta. Perustamisensa jälkeen siitä tuli maan suurin opiskelijajärjestö. Järjestön puheenjohtajana toimi kokoomuksen kansanedustaja Päiviö Hetemäki ja varapuheenjohtajana Kokoomuksen Nuorten Liiton koulutuspäällikkö Veikko Sjöblom. Järjestö lakkautettiin 16. toukokuuta 1946 välirauhansopimuksen 21. artiklan nojalla ”fasistisena” Punaisen Valpon päällikön Aimo Aaltosen vaikutuksesta. Lakkauttaminen liittyi vappuna 1946 Helsingissä sattuneisiin vähäisiin välikohtauksiin, joiden yhteydessä ylioppilaat olivat muun muassa laulaneet Vanhan ylioppilastalon edessä Vala-laulua kommunistien vappumarssin kulkiessa ohi.
Ylioppilasoikeisto julkaisi toimintansa aikana pamfletin "Vapaa! Vankka! Vakaa!: Suomen onnellisen tulevaisuuden puolesta ; Ylioppilasoikeiston vetoomus kaikille akateemisille kansalaisille".
Erkki Rutanen

Erkki Juhani Rutanen (12. heinäkuuta 1932 Helsinki – 2. tammikuuta 2015 Helsinki) oli suomalainen psykologi ja tieteen popularisoija. Hän oli kliinisen psykologian ja psykoanalyyttisen psykoterapian uranuurtajia Suomessa.
Rutanen valmistui filosofian maisteriksi 1958, työskenteli Lapinlahden sairaalassa psykologina, vuodesta 1965 HYKSin psykiatrian klinikan johtavana psykologina. Hän suoritti lisensiaatintutkinnon 1966. Hän oli klinikan tieteellisen julkaisun "Psychiatria Fennican" toimittaja. Vuonna 1976 hän siirtyi yksityispraktiikkaan psykoterapeutiksi ja diagnostisiin tehtäviin, ja tarkoitus oli ryhtyä väitöskirjan tekoon, josta oli jo suunnitelmat.
Rutanen tunnetaan tieteen popularisoijana. Hän suomensi kirjallisuutta ja laati teoksiin esipuheet ja selityksiä, kirjoitti alan kirjoja ja toimi Tesvisiossa TV-psykologina 1958.
Rutasen puoliso oli tietokirjailija, suomentaja Mirja Rutanen. Perheeseen syntyi kolme tytärtä.
Farzaneh Rezasoltani

Farzaneh Rezasoltani (; s. 13. syyskuuta 1985) on iranilainen maastohiihtäjä. Hän on 157 senttimetriä pitkä ja painaa 53 kilogrammaa.
Rezasoltani kilpaili vuoden 2014 talviolympialaisissa Sotšissa, jossa hän osallistui vain naisten kymmenen kilometrin kilpailuun ollen 70:s. Rezasoltani kilpaili myös vuosien 2013, 2015, 2017 ja 2021 MM-kilpailuissa, joissa hänen paras sijoituksensa on 87:s sija vuoden 2015 MM-kilpailuiden sprintistä Falunista. 
Rezasoltanin suosikkihiihtäjä on Petter Northug.
Brendan Green

Brendan Green (s. 4. marraskuuta 1986 Hay River) on kanadalainen ampumahiihtäjä. Hän edustaa Hay River Nordic -seuraa.
Holmenkollenin MM-kisoissa 2016 Green hiihti ankkuriosuuden Kanadan pronssia voittaneessa joukkueessa. Hän on osallistunut kaikkiaan neljästi MM-kilpailuihin, vuosina 2009, 2011, 2015 ja 2016 sijoittuen henkilökohtaisilla matkoilla parhaimmillaan 16:nneksi takaa-ajokilpailussa 2015.. Greenillä on nuorten MM-hopeaa ja -pronssia viestistä.
Green on osallistunut kaksiin talviolympialaisiin vuosina 2010 ja 2014. Hänen paras sijoituksensa on vuoden 2014 kilpailuiden yhteislähdön yhdeksäs tila. 
Green debytoi ampumahiihdon maailmancupissa joulukuussa 2008 Hochfilzenissä ollen normaalimatkan kilpailussa 91:s. Ensimmäiset maailmancupin pisteensä hän saavutti tammikuussa 2010 sijoituttuaan Anterselvan normaalimatkalla sijalle 19. Greenin paras sijoitus maailmancupin osakilpailussa on viides sija, jonka hän saavutti tammikuussa 2015 niin ikään Anterselvasta sprintistä.
Nabil Dirar

Nabil Dirar (s. 25. helmikuuta 1986 Casablanca) on marokkolainen jalkapalloilija, joka edustaa Ranskan Ligue 1:ssä pelaavaa monacolaista AS Monacoa. Oikeajalkainen Dirar on pelipaikaltaan oikea laitahyökkääjä. Hän kuuluu myös Marokon jalkapallomaajoukkueeseen.
Seurajoukkueura.
Dirar aloitti uransa Belgiassa. Vuodet 2004–2006 hän edusti kolmostason Diegem Sportia, jossa otteluita kertyi 26 ja maaleja kaksi. Heinäkuussa 2006 Dirar siirtyi Jupiler Pro Leaguen KVC Westerloon, jossa hän pelasi kahdessa kaudessa 57 ottelua, joissa syntyi kolme maalia.
Heinäkuussa 2008 Dirar siirtyi belgialaiseen Club Bruggeen. Hän edusti seuraa neljän kauden ajan ollen yksi avainpelaajista. Otteluita kertyi 99 kappaletta ja maalejakin 18. Dirar debytoi Bruggen kanssa myös Eurooppa-liigassa.
Tammikuussa 2012 Dirar siirtyi Ranskan toiseksi korkeimmalla sarjatasolla Ligue 2:ssa pelanneeseen AS Monacoon. Seura nousi kauden 2012–2013 jälkeen Ligue 1:seen ja oli heti ensimmäisellä kaudellaan sarjan toinen, joten Dirar pääsi pelaamaan kaudeksi 2014–2015 Mestareiden liigaa, jossa hän on pelannut Monacon kaikissa otteluissa.
Maajoukkueura.
Dirar halusi edustaa maajoukkuetasolla aluksi Belgiaa, jonka kansalaisuus hänellä myös on, mutta päätti valita kuitenkin Marokon, jonka nuorten maajoukkueissa hän on pelannut. Marokon jalkapallomaajoukkueessa Dirar debytoi lokakuussa 2008 Mauritaniaa vastaan MM-karsintaottelussa.
Flagellariaceae

Flagellariaceae on pieni trooppinen kasviheimo koppisiemenisten Poales-lahkossa. Siinä on vain yksi suku: "Flagellaria".
Tuntomerkit.
"Flagellaria"-lajit ovat rotevia, kiipeileviä tai alustan myötäisiä, melko heinämäisiä kasveja. Varren kärki on halkihaarainen (dikotominen). Kasvit sisältävät flavonoleja ja johtojänteissään piidioksidikappaleita. Varsi on täyteinen. Tupelliset lehdet päättyvät herkkiin kärhiin, joilla kasvi kiinnittyy tukeen. Melko kookkaissa ja röyhymäisisää kukinnoissa on paljon pieniä kaksineuvoisia kukkia. Kehälehdet ovat vaaleita ja pehmeitä. Hedelmä on luumarja; siemenkuori on kasvanut yhteen hedelmäseinän kanssa, mikä tekee hedelmästä jyvämäisen.
Levinneisyys.
Suku/heimo kasvaa Vanhan maailman trooppisissa osissa Tyynenmeren saaria myöten.
Luokittelu.
Flagellariaceae kuuluu samaan kehityshaaraan eli kladiin heimojen Joinvilleaceae ja Ecdeiocoleaceae sekä heinäkasvien (Poaceae) kanssa. Kehityshaaralle ovat ominaisia muun muassa kielekkeelliset lehdet, kukintohaarojen tyvipullistumat varren puolella, avautumaton hedelmä ja yhteyttämätön sirkka- eli alkeislehti. Kladin ikä lienee noin 74,7 miljoonaa vuotta eli sen kehitys on alkanut liitukauden lopun suuren sukupuuttoajan myötä.
Heimon ainoassa suvussa on viisi lajia.
Lab Rats

Lab Rats on yhdysvaltalainen nuorten sitcom-sarja, jonka tekijät ovat Chris Peterson ja Bryan Moore. Sarja alkoi Disney XD-kaapelikanavalla 27. helmikuuta 2012 ja siitä on tähän mennessä ilmestynyt neljä tuotantokautta. Sama kanava on esittänyt sarjaa Suomessa vuodesta 2012 lähtien.
Juoni.
Teini-ikäisen Leo Dooleyn äiti Tasha menee uusiin naimisiin miljardöörinero Donald Davenportin kanssa. Perhe muuttaa yhteen ja Leo löytää sattumalta kolme teini-ikäistä, bionisia voimia omaavaa sisarusta uudesta kellaristaan. He ystävystyvät, ja Leo vie heidät ensimmäistä kertaa salaa oikeaan kouluun. Erityiskykyiset nuoret, Adam, Bree ja Chase vetävät Leon mukanaan seikkailuihin yrittäessään elää normaalia elämää uuden perheensä kanssa.
Erik Hoftun

Erik Hoftun (s. 3. maaliskuuta 1969 Hemne) on norjalainen entinen jalkapalloilija, pelipaikaltaan keskuspuolustaja.
Hoftun pelasi koko uransa Norjassa. Norjan pääsarjassa hän pelasi 14 peräkkäistä kautta vuosina 1992–2005 edustaen Moldea, Rosenborgia ja Bodø/Glimtiä. Pisimpään Hoftun pelasi Rosenborgissa, jota hän edusti 11 kokonaisen kauden ajan vuosina 1994–2004. Hän voitti seurassa Norjan-mestaruuden jokaisella 11 kaudella ja lisäksi Norjan cupin kausina 1995, 1999 ja 2003. Hoftun edusti Rosenborgia myös kauden 2005 alussa, mutta siirtyi kesken kauden Bodø/Glimtiin, jossa lopetti uransa kauden 2007 päätteeksi.
Norjan maajoukkueessa Hoftun pelasi 30 ottelua vuosina 1997–2002. Hän oli mukana MM-kilpailuissa 1998, joissa ei kuitenkaan pelannut otteluakaan.
Peliuransa jälkeen Hoftun on työskennellyt Rosenborgin seurajohdossa ensin apulaisurheilutoimenjohtajan ja myöhemmin urheilutoimenjohtajan tehtävässä.
Ngounié

Ngounié on yksi Gabonin yhdeksästä provinssista. Provinssin pinta-ala on 37 750 neliökilometriä. Provinssin pääkaupunki on Mouila.
Departementit.
Ngounié on jaettu yhdeksään departementtiin:
Joinvilleaceae

Joinvilleaceae on neljä lajia käsittävä, vähän tunnettu, trooppinen kasviheimo koppisiemenisten Poales-lahkossa. Heimossa on vain yksi suku: heiniöt ("Joinvillea").
Tuntomerkit.
Heiniölajit ovat rotevia, heinämäisiä kasveja. Niiden päällysketon pikkukarvat ovat monisoluisia. Lehdet ovat poimuttuneita ja niissä on korvakemaiset muodostumat tai kielekkeet. Kukinto on varsipäätteinen röyhy, jossa on pieniä, kaksineuvoisia kukkia. Kehälehdet ovat vihertävän ruskeita, melko kuivia, ja uloimmat niistä ovat huppumaisia. Hedelmä on kehän suojaama, 1–3-siemeninen luumarja.
Levinneisyys.
Suku/heimo kasvaa Malakan niemimaalta Tyynenmeren saarille ulottuvalla alueella.
Luokittelu.
Joinvilleaceae muodostaa yhdessä Ecdeiocoleaceae-heimon ja heinäkasvien (Poaceae) kanssa yhteisen kehityslinjan, jota luonnehtivat muun muassa päällysketon eli epidermin pikkukarvat, ilmarakojen käsipainon muotoiset huulisolut, mesofyllin eli lehden sisäsolukon kookkaat ja värittömät solut, luottisolukon sijainti monisoluisissa haaroissa ja eräs inversio viherhiukkasen genomissa. Myös ontto korsivarsi on saattanut kehittyä tässä kladissa. Viimeaikaisen arvion mukaan kladi olisi syntynyt noin 58,6 miljoonaa vuotta sitten.
Heiniöiden ("Joinvillea") suvussa on kaksi lajia.
Brian Span

Brian Span (s. 23. helmikuuta 1992 Somers, New York) on yhdysvaltalainen jalkapalloilija, pelipaikaltaan oikea laituri. Hän edustaa kaudella 2015 Veikkausliigan IFK Mariehamnia.
Span edusti kotimaassaan Yhdysvalloissa Reading Unitedia ja Virginian yliopiston joukkuetta Virginia Cavaliersia ennen kuin siirtyi Ruotsin pääsarjan Djurgårdeniin tammikuussa 2012. Hän pelasi seurassa ensimmäisellä kaudellaan yhdeksän ja seuraavalla viisi sarjaottelua. Kauden 2013 jälkeen Span palasi Yhdysvaltoihin FC Dallasiin.
Kaudella 2014 Span ei mahtunut pelaamaan Dallasin Major League Soccer -joukkueessa, vaan pelasi kauden aikana seuran reservijoukkueessa ja lainalla USL Pro -sarjan Orlando Cityssä. Helmikuussa 2015 hän teki sopimuksen Veikkausliiga-seura IFK Mariehamnin kanssa.
Ousman Jallow

Ousman Jallow (s. 21. lokakuuta 1988 Banjul) on gambialainen jalkapalloilija, pelipaikaltaan hyökkääjä. Hän edustaa Veikkausliigassa pelaavaa Helsingin Jalkapalloklubia.
Jallow aloitti pääsarjauransa gambialaisessa Wallidanissa. Kaudeksi 2005–2006 Jallow siirtyi arabiemiirikuntalaiseen Al Ainiin, jossa hän ensimmäisellä kaudellaan teki 15 pääsarjaottelussa 11 maalia. Kauden 2006–2007 Jallow pelasi lainalla marokkolaisessa Raja Casablancassa tehden Botolassa 11 maalia 19 ottelussa. Kaudella 2007–2008 Jallow teki Al Ainille 11 maalia 20 pääsarjaottelussa. Kaudeksi 2008–2009 hän siirtyi Tanskan Superliigan Brøndbyyn, jossa hän teki kolmen kauden aikana 14 liigamaalia 70 ottelussa. Kesällä 2011 Jallow siirtyi Turkin toiseksi korkeimmalla sarjatasolla pelaavaan Çaykur Rizesporiin, jossa hän kahden kauden aikana onnistui maalinteossa 19 kertaa 45 ottelussa. Tämän jälkeen Jallow oli ilman seuraa puolentoista vuoden ajan. Helmikuussa 2015 hän teki sopimuksen Veikkausliiga-seura HJK:n kanssa.
Gambian maajoukkueessa Jallow teki ensiesiintymisensä vuonna 2007.
Ecdeiocoleaceae

Ecdeiocoleaceae on pieni australialainen kasviheimo koppisiemenisten Poales-lahkossa. Heimon lähisukulaisia ovat heinäkasvit (Poaceae).
Tuntomerkit.
Heimon kasveissa oleva piidioksidi on hiekkana, ei suurina kappaleina kuten yleensä. Korren ilmaraot sijaitsevat uurteiden pohjalla. Lehdet ovat surkastuneita, tupellisia; tupen yläreunassa on korvakemaiset muodostumat. Korsi on haarova. Kukinto koostuu tähkylämäisistä kukkaryhmistä. Kukat ovat vastakohtaisia ja yksineuvoisia. Kehälehtiä on kaksi tai neljä, ja hedekukassa on neljä hedettä. Hedelmä on joskus selkäluomainen kota.
Levinneisyys.
Ecdeiocoleaceae-heimon kasvit kasvavat Lounais-Australiassa.
Luokittelu.
Heimossa on kaksi sukua, "Ecdeiocolea" ja "Georgeantha", ja kolme lajia. Viimeaikaisen arvion mukaan heimon evoluutiossa tapahtunut erilaistuminen on noin 36,7 miljoonaa vuotta vanhaa.
Pol-e Khomri

Pol-e Khomri (, ) on kaupunki Pohjois-Afganistanissa. Se on Baghlanin maakunnan pääkaupunki ja vuonna 2002 kaupungissa oli 60 000 asukasta. Kaupungissa puhutaan lähinnä persiaa ja suurin etninen ryhmä ovat tadžikit.
Talous.
Pol-e Khomrissa on kaksi patoa, Awalin ja Doyam -padot, jotka tuottavat sähköä, mutta sen lisäksi niitä käytetään varastoimaan kasteluvettä jonka avulla kastellaan tuhansia hehtaareja maata ja viljellään maata. Afganistanin ensimmäinen sementtitehdas rakennettiin Pol-e Khomriin vuonna 1959 Tšekkoslovakiasta saadulla avustuksella. Tehtaan omistaa Hamid Karzain veli Mahmud Karzai. Kalkkikivi kaivetaan mäeltä tehtaan takaa.
Karkarin kylässä kaupungin ulkopuolella on hiilikaivos, mutta sen tuotantotapa on vanhanaikainen.
Koko Baghlan maakunnassa viljellään paljon koska padoista saadaan vettä kasteluun. Riisi on yleisin viljelykasveista, sen lisäksi viljellään perunaa, maissia ja palkokasveja. Hedelmistä viljellään melonia, omenaa, päärynää, persikkaa, kirsikkaa ja aprikoosia.
Provincial reconstruction team.
Unkari lähetti Provincial reconstruction team -joukkoja kaupunkiin maaliskuussa 2013. Kaupungista rakennetut sähköjohdot tuovat tämän ansiosta nykyisin sähköä Kabuliin.
Paul-Georges Ntep

Paul-Georges Ntep de Madiba (s. 29. heinäkuuta 1992 Douala, Kamerun) on kamerunilaissyntyinen ranskalainen jalkapalloilija, joka edustaa Ligue 1:ssä pelaavaa Stade Rennaisia. Oikeajalkainen Ntep on pelipaikaltaan vasen laitahyökkääjä. Hän kuuluu myös Ranskan jalkapallomaajoukkueeseen.
Seurajoukkueura.
Ntep aloitti ammattilaisuransa Ligue 1:n AJ Auxerressa. Seura putosi kaudeksi 2012–2013 Ligue 2:teen ja Ntep teki seuran paidassa liigadebyyttinsä elokuussa 2012 CS Sedan Ardennesia vastaan. Kaudella 2010–2011 hän oli pelannut yhden ottelun Mestareiden liigan lohkovaiheessa. Avausmaali Auxerren paidassa syntyi EA Guingampia vastaan syyskuussa 2012. Ntep pelasi Auxerren paidassa Ligue 2:ssa yhteensä 51 ottelua onnistuen 16 kertaa maalinteossa.
Tammikuussa 2014 Ntep siirtyi Ligue 1:n Stade Rennaisiin, jonka paidassa hän teki pääsarjadebyyttinsä helmikuussa 2014 Olympique Lyonnaisia vastaan ja avausmaalinsa vielä samassa kuussa FC Nantesia vastaan. Kauden 2013–2014 aikana Ntep teki kymmenessä pelaamassaan Ligue 1 -ottelussa viisi maalia. Kaudella 2014–2015 Ntep onnistui tekemään 35 pelaamassaan ottelussa yhdeksän maalia.
Maajoukkueura.
Ntep on edustanut monia Ranskan nuorten maajoukkueita. Vuodet 2013–2014 hän pelasi alle 21-vuotiaiden maajoukkueessa, jossa otteluita kertyi 15 ja maaleja yhdeksän. Aikuisten maajoukkuetasolla Ntep olisi voinut edustaa Ranskan sijasta myös synnyinmaataan Kamerunia. Hän debytoi kuitenkin Ranskan maajoukkueessa kesäkuussa 2015 ystävyysottelussa Belgiaa vastaan.
Muuta.
Ntep muutti kahdeksanvuotiaana synnyinmaastaan Kamerunista Ranskaan, jossa hän asui tätinsä kanssa. Ranskassa Ntep aloitti myös jalkapallon pelaamisen.
Vaahto (kappale)

Vaahto on vuonna 2006 ilmestynyt suomalaisyhtye Circlen single, joka sisältää kaksi albumeilla julkaisematonta kappaletta. Levyn julkaisi irlantilainen kokeelliseen musiikkiin erikoistunut Trensmat.
Sabiaceae

Sabiaceae on pieni tropiikin kasviheimo koppisiemenisten Proteales-lahkossa.
Tuntomerkit.
Heimon kasvit ovat pääasiassa ainavihantia, joskus kausivihantia puita tai liaaneja, joissa on eräitä triterpenoideja, tanniineja ja alkaloideja, ja joiden silmut ovat suomullisia tai suomuttomia. Lehdet sijaitsevat kierteisesti tai kahdessa rivissä ja ovat yksinkertaisia tai pääteparisia; laitahampaat ovat piikkimäisiä tai puuttuvat. Kukat ovat pieniä, säteittäisiä tai vinosti vastakohtaisia, 3–5-lukuisia. Verho-, terä- ja hedelehdet sijaitsevat kaikki kohdakkain. Hetiö on tyvestään kiinnittynyt teriöön tai heteistä on kaksi toimivaa ja kaksi tai kolme toimimatonta tai heteitä on viisi. Mesiäinen on ohut ja vaihtelevassa määrässä liuskainen kehrä. Yhdislehtinen sikiäin koostuu kahdesta tai kolmesta emilehdestä. Vartaloita on monta, luotti pieni. Kussakin emilehdessä on yksi tai kaksi luokkimaista siemenaihetta. Hedelmä on enemmän tai vähemmän luumarjamainen tai vaihtelevassa määrässä kuiva ja avautuva.
Levinneisyys.
Sabiaceae kasvaa Kaakkois-Aasiassa, Malaijien saaristossa ja trooppisessa Amerikassa.
Luokittelu.
Heimossa on ainoastaan kolme sukua ja 100 lajia. "Meliosma"-suvussa on lajeista 70. Muut suvut ovat "Sabia" ja "Ophiocaryon".
Pääsiäiskriisi

Pääsiäiskriisi () oli Tanskassa maaliskuussa 1920 syntynyt poliittinen kriisi. Kriisin aiheutti kuningas Kristian X:n kyseenalaisena pidetty päätös antaa ero Carl Theodor Zahlen johtamalle Radikaalin Venstren hallitukselle.
Kriisin taustalla oli Tanskan liike-elämän ja oppositiossa olleen Venstre-puolueen jo pitkään jatkunut tyytymättömyys radikaalien hallitusta kohtaan. Syinä tähän olivat muun muassa sota-ajan säännöstelyn jatkaminen rauhan aikana ja suunniteltu uusi vaalilaki, joka olisi saattanut vaikuttaa puolueiden voimasuhteisiin. Lopullinen kiista syntyi Tanskan ja Saksan välisen rajan siirtämisestä ensimmäisen maailmansodan jälkeisen rauhanteon yhteydessä. Zahlen hallitus kannatti rajan vetämistä kansallisuuksien mukaan, mutta voimakas nationalistinen kansanliike vaati myös eräiden enemmistöltään saksankielisten alueiden, varsinkin Flensburgin kaupungin liittämistä Tanskaan. Vaatimusten esittäminen jatkui myös Keski-Schleswigissä 14. maaliskuuta 1920 pidetyn kansanäänestyksen jälkeen, vaikka äänestyksessä 80 % alueen asukkaista oli kannattanut Saksaan kuulumista. Tanskan johtavat oikeistopuolueet Venstre ja Konservatiivinen kansanpuolue asettuivat tukemaan nationalistien rajavaatimuksia kaataakseen hallituksen. Hallitus sai kuitenkin niukalla enemmistöllä luottamuslauseen 26. maaliskuuta pidetyssä äänestyksessä, minkä jälkeen kansankäräjät jäivät pääsiäislomalle.
Neuvoteltuaan luotettunsa, liikemies H. N. Andersenin kanssa kuningas Kristian X päätti 28. maaliskuuta antaa eron Zahlen hallitukselle. Seuraavana aamuna hän nimitti neuvonantajansa Otto Lieben johtaman virkamieshallituksen. Radikaalit ja sosiaalidemokraatit pitivät kuninkaan toimenpidettä perustuslain vastaisena, ja seuraavina päivinä Amalienborgin linnan edessä järjestettiin valtavia mielenosoituksia. Ammattiyhdistysliike uhkasi yleislakolla. Kristian X joutui perääntymään ja nimitti pääsiäispäivänä 4. huhtikuuta uuden, M. P. Friisin johtaman hallituksen, joka ajoi läpi uuden vaalilain ja määräsi saman tien uudet vaalit. Tämän jälkeen levottomuudet maassa lakkasivat. Oppositio menestyi hyvin vaaleissa ja toukokuussa pääministeriksi tuli Venstren Niels Neergaard.
Nelumbonaceae

Lootuskasvit (Nelumbonaceae) on kasviheimo Proteales-lahkossa. Siihen kuuluu yksi nykyaikana elävä suku, lootukset, jossa on jäljellä kaksi lajia. Muita sukuja on kuvattu useita fossiiliaineistosta. Kehityshaaran iäksi on arvioitu vähintään 100 miljoonaa vuotta. Lootusten ja lumpeiden välisen kukkamorfologian suuren yhtenevyyden vuoksi lootuskasvit on Cronquistin luokitteluun asti yleensä luokiteltu lummekasvien yhteyteen. Elävät lootuskasvit ovat vesikasveja, joita esiintyy itäisessä Pohjois-Amerikassa ja itäisessä Aasiassa temperaattisella ja lämpimällä vyöhykkeellä.
Kurdistanin vapauden haukat

Kurdistanin vapauden haukat eli TAK () on vuonna 2004 perustettu äärinationalistinen separatistijärjestö, joka vaatii Turkin armeijaa poistumaan kurdialueilta. Järjestö tekee iskuja sotilaskohteisiin ja turvallisuusviranomaisten rakennuksiin. Järjestö on tehnyt myös iskuja länsimaalaisten turistien suosimiin kohteisiin protestoidakseen hallituksen talouspolitiikkaa, jota he pitävät kurdivastaisena. Osa järjestön perustajista olivat entisiä Kurdistanin työväenpuolueen jäseniä, jotka olivat eronneet pidettyään PKK:ta liian humanistisena.
Historia.
Aiemmin tuntematon TAK teki kesällä 2004 useita tehottomiksi jääneitä pommi-iskuja turistikohteisiin eri puolilla Turkkia. Sen uskottiin aluksi olleen osa Kurdistanin työväenpuoluetta (PKK), joka on kurdien itsehallintoa ajava järjestö ja toimii lähinnä maan kaakkoisosassa. Järjestön uskottiin toimivan peitenimenä, jotta PKK saattoi tehdä iskuja turistikohteita vastaan ilman, että Euroopan unioni toimisi sen tukiverkostoa vastaan Euroopassa. Nykyisin pidetään todennäköisempänä, että järjestön perustivat PKK:sta eronneet sirpaleryhmät.
TAK teki huomattavasti tuhoisamman iskun 16. heinäkuuta 2005, kun se räjäytti turisteja kuljettaneen minibussin Kuşadasın kaupungissa. Iskussa kuoli kolme turkkilaista, yksi britti ja yksi irlantilainen. Lisäksi 13 ihmistä haavoittui. Järjestö otti myös vastuun 28. elokuuta 2006 Marmariksessa, Istanbulissa ja Antalyassa tehdyistä pommi-iskuista, joissa kuoli 3 ja haavoittui 21. Järjestö yhdistettiin myös kesäkuussa 2010 tehtyyn sotilaita kuljettanutta bussia vastaan tehtyyn iskuun Istanbulissa, jossa kuoli kolme henkilöä.
Järjestö ilmoitti joulukuussa 2015 aloittavansa iskuja Länsi-Turkin sotilas- ja siviilikohteisiin protestoidaakseen Turkin armeijan operaatioita Itä-Turkissa, joiden tuloksena satojatuhansia on joutunut pakenemaan ja joissa on loukkaantunut ja kuollut sata siviiliä. Joulukuussa 2016 TAK teki 28 henkiä vaatineen pommi-iskun Ankarassa.
Järjestö.
TAK:n koosta, johtajista tai ideologiasta tiedetään vain vähän. Jäseniä sillä uskotaan olevan vain muutama tusina. Järjestö on vannonut uskollisuutta vuonna 1999 Turkin pidättämälle PKK: entiselle johtajalle Abdullah Öcalanille. Turkin viranomaiset ovat kuvailleet sitä PKK:n peitejärjestöksi, mutta PKK:n itsensä mukaan kyse on sen sirpaleryhmästä.
Järjestö on ilmoittanut pitävänsä PKK:ta liian humanistisena järjestönä, joka on väärällä tiellä.
Sähkekriisi

Sähkekriisi () oli Saksan ja sen miehittämän Tanskan välille syksyllä 1942 syntynyt diplomaattinen kriisi, joka kavensi Tanskan hallituksen liikkumavaraa.
Kriisi sai alkunsa, kun Tanskan kuningas Kristian X vastasi Saksan johtaja Adolf Hitlerin hänelle lähettämään syntymäpäiväonnitteluun 26. syyskuuta 1942 äärimmäisen lakonisella sähkeellä, jossa luki vain ”"Spreche meinen besten Dank aus"” (”Lausun parhaat kiitokseni”). Kyseessä oli Tanskan kuningasperheen käyttämä normaalivastaus onnitteluihin, mutta Hitler tulkitsi vaatimattoman muotoilun loukkaukseksi. Tähän vaikutti myös hänen tyytymättömyytensä Tanskassa lisääntyneeseen saksalaisvastaiseen mielialaan. Vastauksena Saksan miehitystoimia Tanskassa kiristettiin ja Vilhelm Buhlin johtama Tanskan hallitus painostettiin eroamaan. Reaktio ei ollut kuitenkaan yhtä voimakas kuin mitä tanskalaiset olivat pelänneet ja lopulta Tanskaan saatiin Erik Scaveniuksen johtama uusi hallitus marraskuun alussa. Sähkekriisin yhteydessä myös Saksan miehityshallinnon johto Tanskassa vaihdettiin: Saksan täysivaltaiseksi edustajaksi Cecil von Renthe-Finkin tilalle tuli Werner Best ja miehitysjoukkojen komentajaksi kenraali Erich Lüdken tilalle kenraali Hermann von Hanneken.
Tula (Meksiko)

Tula on Meksikossa sijaitseva muinainen kaupunki ja arkeologinen kohde. Se toimi tolteekkien pääkaupunkina.
Vuosien 300–600 välillä Tulan alue kuului Teotihuacánin valtion alaisuuteen. Vuosien 600–650 tienoilla pohjoisesta ilmestyi alueelle uusi Coyotlatelco-kulttuuri. Alue alkoi kaupungistua 700-luvun alussa teotihuacánilaisen perinteen ja pohjoisesta tulleen kulttuurin etnisenä ja kulttuurisynteesinä.
Kaupungin varhainen keskustori tunnetaan nimellä Pikku-Tula. Se hylättiin rakennuksineen 900-luvun alussa ja uusi, suurempi keskus rakennettiin toisaalle. Kaupunkialueen pinta-ala oli tuolloin 13 neliökilometriä.
Tula oli laajimmillaan vuosina 1000–1150, jolloin se saavutti 16 neliökilometrin laajuuden. Kaupungissa oli satoja julkisia rakennuksia, pyramiditemppeleitä ja asuinrakennuksia. Niitä yhdisti monimutkainen kujien ja katujen verkko. Tula rapistui ja sortui 1100-luvulla toistaiseksi tuntemattomasta syystä.
Tulan taidetta ja arkkitehtuuria hallitsee militarismi, sota ja ihmisuhraus. Kaupungin suuret monumentaaliveistokset kuten "atlantet" esittävät tolteekkisotureita. Pyramidi B:n pylväisiin on kaiverretu kuninkaiden ja muiden johtajien muotokuvia. Tulan tori oli myöhempien asteekkikaupunkien torien esikuva asemakaavansa suhteen. Torilla oli pääkalloalttareita, käärmeseiniä, soturifriisein koristeltuja penkkejä, "chac mool"-veistoksia, "atlanteja" ja standaarinkantajia.
The Accountant

The Accountant on vuonna 2016 ensi-iltansa saanut yhdysvaltalainen jännityselokuva, jonka on ohjannut Gavin O’Connor. Elokuvan pääosissa näyttelevät Ben Affleck, Anna Kendrick, J. K. Simmons sekä Jon Bernthal.
"The Accountant" sai ensi-iltansa 10. lokakuuta 2016 TCL Chinese Theatressa. Laajaan ensi-iltaan elokuva saapui Yhdysvalloissa 14. lokakuuta ja Suomessa sen ensi-ilta oli 11. marraskuuta 2016.
Elokuvassa seurataan kirjanpitäjä Christian Wolffia, joka on myös palkkatappaja. Wolff saa selville liikaa uuden asiakkaan firman salaisuuksia ja joutuukin pian itse pakenemaan tappajia.
Elokuvalle on tekeillä jatko-osa, joka saa ensi-iltansa vuonna 2025.
Chase &amp; Status

Chase &amp; Status on englantilainen elektronisen musiikin duo, joka koostuu perustajajäsenistä Saul Miltonista ("Chase") ja Will Kennardista ("Status"). Chase &amp; Status on perustettu Manchesterissa vuonna 2003. 
Drum and bass -yhtye on julkaissut vuoteen 2015 mennessä kolme studioalbumia, ja tehnyt yhteistyötä lukuisten muiden artistien kanssa.
Johan Henrik Seeliger

Johan Henrik Seeliger () oli kultaseppämestari ja Turun Akatemian piirustuksen opettaja, joka harjoitti ensimmäisenä Suomessa kuparinpiirtäjän ammattia, mutta teki myös muita piirustus- ja kaiverrustöitä. 
Seeligerin vanhemmat olivat kultaseppä Johan Ludvig Seeliger ja Marie Polack. Hän muutti Tallinnasta Suomeen 1749, mutta ei saanut lupaa toimia kultaseppämestarina ja ryhtyi siksi opettamaan Turun Akatemian opiskelijoille sinettien kaiverrusta ja kuparipiirrosten tekemistä 1750. Akatemian piirustuksen opettajaksi hänet otettiin 1752. Hänen tiedetään kuvittaneen noin kaksikymmentä väitöskirjaa, samoin kuin 1758 painetun suomenkielisen Raamatun. Kuvaliitteitä väitöskirjoissa oli kuitenkin vain yksi tai kaksi. Vuoden 1758 Raamatussa on kaksi Seeligerin piirtämää ja kaivertamaa etsausta. Hän ilmeisesti kuitenkin kaiversi myös mainitun Raamatun nimekkeitä varten puupiirroslaatat, samoin kuin mahdollisesti vastaavat nimekelaatat teoksiin "Ruotzin waldakunnan laki" (1759, näköispainos 1984) ja "Armon järjestys autuuteen" (David Hollatz, 1761). Seeliger harjoitti myös kulta- ja hopeasepän tointa ja kaiversi sinettejä. Hän suunnitteli Turun Akatemian kaivertajana ollessaan myös muun muassa akatemian rehtorin asemaa kuvastavat kullatut messinkiavaimet.
Seeligerin puoliso vuodesta 1753 oli Brita Elisabeth (Britta Liisa) Holmelin (s. 1735).
Grant Gustin

Thomas Grant Gustin (s. 14. tammikuuta 1990 Norfolk, Virginia, Yhdysvallat) on yhdysvaltalainen näyttelijä ja laulaja. Hän on näytellyt muun muassa pääroolissa televisiosarjassa "The Flash". Vuonna 2012 hän näytteli televisioelokuvassa "A Mother's Nightmare". 
Vuonna 2003 Gustin oli mukana NASA:n lasten tiedeuutislähetyksessä. Hän opiskeli virginialaisen taidekoulun musiikkiteatterilinjalla ja valmistui lukiosta vuonna 2008. Gustin keskeytti yliopisto-opinnot kahden vuoden jälkeen saatuaan roolin Broadway-kiertuenäytelmästä "West Side Story". Gustin on esittänyt Barry Allenin roolia "The Flashin" lisäksi myös sen rinnakkaissarjassa "Arrow". Lisäksi hän on näytellyt televisiosarjoissa "90210" ja "C.S.I. Miami".
Yksityiselämä.
Gustin meni naimisiin fysioterapeutti Andrea Thoman kanssa vuonna 2018. Parilla on kaksi lasta.
Juho Kinnunen

Juho Kinnunen (14. tammikuuta 1865 Rääkkylä – 9. syyskuuta 1934 Rääkkylä) oli suomalainen seminaarinlehtori, pappi, kunnallisneuvos ja kokoomuksen kansanedustaja.
Kinnusen vanhemmat olivat maanviljelijä Petter (Pekka) Kustaa Kinnunen ja Maija Lena Hirvonen. Hän pääsi ylioppilaaksi Kuopion lyseosta 1888. Kinnunen suoritti teologian erotutkinnon Helsingin yliopistossa 1892 ja hänet vihittiin papiksi 1893. Hän suoritti vielä pastoraalitutkinnon 1896 ja kasvatusopin tutkinnon 1897 sekä valmistui filosofian kandidaatiksi 1899 ja maisteriksi 1900.
Kinnunen oli Kuopion kirkkoherran viran va. saarnaajana 1893, vt. saarnaajana Varkauden tehtaalla ja samalla opettajana tehtaan kansakoulussa 1893, välisaarnaajana ja vt. kappalaisena Leppävirralla 1893–1897 sekä ylimääräisenä pappina Säkylässä 1899. Hän oli sitten Jyväskylän lyseon historian, maantiedon ja suomen kielen vt. lehtorina 1900–1901, Turun suomalaisen klassillisen lyseon historian, maantiedon ja suomen kielen vt. lehtorina 1901–1902, Turun papiston apulaisena 1901 ja Raahen opettajaseminaarin uskonnon ja historian lehtorina, ruotsin kielen opettajana ja kirjastonhoitajana 1902–1907 sekä samalla Raahen kaupungin vt kappalaisena 1904–1906. Kinnunen oli tämän jälkeen Heinolan opettajaseminaarissa uskonnon ja historian lehtorina 1907–1933, seminaarin varajohtajana 1918–1924 sekä seminaarin vt. johtajana 1919, 1922 ja 1923. Hän toimi samalla Heinolan keskikoulun jatkoluokkien suomen kielen opettajana 1909–1929, "A. G. Wäänäsen kirjakauppa ja kirjapaino oy":n hallituksen puheenjohtajana ja toimitusjohtajana 1919–1934 ja Heinolan Sanomien hallituksen puheenjohtajana ja toimitusjohtajana 1919–1934.
Kinnunen oli kokoomuksen kansanedustajana 1924–1927 edustaen Mikkelin läänin vaalipiiriä. Hän oli Heinolan kaupunginvaltuuston puheenjohtajana ja sai kunnallisneuvoksen arvon 1932. Kinnunen kuului myös Suomen Lukon valtuuskuntaan.
Juho Kokko

 Juho Pekka (J. P.) Kokko (28. toukokuuta 1865 Kontiolahti – 27. toukokuuta 1939 Rautu) oli suomalainen kansakoulunopettaja, maanviljelijä, kunnallisneuvos ja Maalaisliiton kansanedustaja.
Kokon vanhemmat olivat talollinen Juho Kokko ja Sofia Harinen. Hän kävi kansakoulun, osan lyseota ja valmistui opettajaksi 1889 Sortavalan opettajaseminaarista.
Kokko oli kansakoulunopettajana Pielisjärvellä 1893–1902 ja Raudussa 1902–1934. Raudussa hän toimi lisäksi Raudun osuuskassan kirjanpitäjänä ja hoitajana 1902–1919, Raudun säästöpankin kamreerina 1903–1905, Savo-Karjalan Osake-Pankin Raudun konttorin hoitajana 1926–1932, Raudun palovakuutusyhdistyksen toimitusjohtajana, kansalaisopiston opettajana ja Raudun kantakirjaston hoitajana. Kokko viljeli myös omaa maatilaansa.
Kokko oli maalaisliiton kansanedustajana 1914–1922 edustaen Viipurin läänin itäistä vaalipiiriä. Hän oli eduskunnan sivistysvaliokunnan puheenjohtajana 1917 ja kuului Suomen Pankin tilintarkastajiin. Kokko oli Raudun kunnanvaltuuston puheenjohtajana ja hän sai kunnallisneuvoksen arvon 1930. Hän kuului Heimokansojen keskuskomiteaan, Inkerin avustuskomiteaan ja Pohjois-Inkerin hoitokuntaan. 
Kokon puoliso oli Maria Piironen. Heidän poikansa lääketieteen ja kirurgian tohtori Ukko Pertti Kalervo Kokko (s. 1909) toimi professorina ja terveydenhuollon johtotehtävissä Yhdysvalloissa 1940-luvun lopusta alkaen.
Eric von Troil

Erik (Eric) Werner Samuel von Troil (8. syyskuuta 1865 Vaasa – 8. toukokuuta 1937 Vaasa) oli suomalainen kihlakunnantuomari, laamanni, vapaaherra, valtiopäivämies ja ruotsalaisen kansanpuolueen kansanedustaja.
Von Troilin vanhemmat olivat senaattori, salaneuvos, vapaaherra Axel Gustaf Samuel von Troil ja Fredrika Elisabeth Bergbom. Hän pääsi ylioppilaaksi Helsingin yksityislyseosta 1883 ja valmistui filosofian kandidaatiksi 1885, molempien oikeuksien kandidaatiksi 1890 sekä sai varatuomarin arvon 1892.
Von Troil oli Kaskisten pormestarina 1893–1895, 3. Vaasan suomalaisen tarkk'ampujapataljoonan sotatuomarina 1896–1900 ja Vaasan kaupunginvoutina 1897–1899. Hän oli Vaasan hovioikeudessa kanslistina 1899, ylimääräisenä viskaalina 1899–1900 ja sitten notaarina. Ensimmäisen sortokauden aikana hänet erotettiin notaarin virasta ja karkotettiin maasta 1900–1903. Von Troilista tuli uudelleen Vaasan hovioikeuden notaari 1906–1907 ja hän oli sittemmin Vaasan hovioikeudessa asessorina 1907–1917 sekä hovioikeudenneuvoksena 1917–1923. Viimeksi von Troil oli Närpiön tuomiokunnan tuomarina 1923–1936. Von Troil sai laamannin arvon 1931.
Von Troil edusti aatelissäädyssä sukuaan valtiopäivillä 1899 ja 1905–1906. Hän oli ruotsalaisen kansanpuolueen kansanedustajana 1908–1917 edustaen Vaasan läänin pohjoista vaalipiiriä 1908–1910 ja Vaasan läänin eteläistä vaalipiiriä 1910–1917. Hän oli eduskunnan maatalousvaliokunnan puheenjohtajana 1910. Von Troil oli Vaasan kaupunginvaltuuston jäsen ja Pohjanmaan ruotsalaisen maanviljelysseuran puheenjohtaja.
Paul Thuneberg

Paul Alexander Thuneberg (22. syyskuuta 1865 Viipuri – 11. tammikuuta 1923 Viipuri) oli suomalainen lääketieteen lisensiaatti, filosofian maisteri, tilanomistaja ja kansallisen edistyspuolueen kansanedustaja.
Thunebergin vanhemmat olivat apteekkari Karl Gustav Achates Thuneberg ja Anna Elisabeth Berg. Hän pääsi ylioppilaaksi Viipurin lyseosta 1886 ja valmistui filosofian kandidaatiksi 1888, filosofian maisteriksi 1890, lääketieteen kandidaatiksi 1891 ja lääketieteen lisensiaatiksi 1894. 
Thuneberg oli Helsingin yliopistossa fysiologian professorin apulaisena 1890–1894, Kuopion kaupungin vt. kaupunginlääkärinä 1893, Lappeenrannan vt. kaupunginlääkärinä ja vt. työvankilan lääkärinä 1893–1894 sekä koleralääkärinä Terijoella 1894. Hän toimi sittemmin yksityislääkärinä Viipurissa ja oli yleisen terveydenhoidon opettajana Viipurin merikoulussa vuodesta 1897 alkaen. Thuneberg omisti myös maatilan Viipurin maalaiskunnassa. Thuneberg oli kansallisen edistyspuolueen kansanedustajana 1919–1922 edustaen Viipurin läänin läntistä vaalipiiriä. Hän oli Viipurin kaupunginvaltuuston jäsen ja "Köyhän ystävät" -yhdistyksen puheenjohtaja. Hän avioitui vuonna 1896 Käthe von Köppenin kanssa. Perheen pojasta Erik Thunebergista (s. 1897) tuli isänsä tavoin lääkäri.
Alex Alfthan

Karl Gustaf Alexander (Alex) Alfthan (17. marraskuuta 1865 Hausjärvi – 3. heinäkuuta 1922 Riihimäki) oli suomalainen tilanomistaja, pankinjohtaja ja kokoomuksen kansanedustaja.
Alfthanin vanhemmat olivat maanviljelijä Gustaf Alfthan ja Agneta Sofia Ahlroth. Hän oli maanvilijelijänä kotitilallaan ja toimi liikealalla Helsingissä 1884–1890. Alfthan oli sitten Hausjärvellä maanviljelijänä 1890–1906 ja sekatavarakauppiaana 1906–1913. Tämä jälkeen hän oli tilanomistajana Akaassa 1913–1916 ja toimi Tampereen Osake-Pankin Toijalan konttorin johtajana 1915–1916 ja Riihimäen konttorin johtajana 1916–1922. 
Alfthan oli kokoomuksen kansanedustajana helmikuusta syyskuulle 1922 edustaen Hämeen läänin eteläistä vaalipiiriä. Hän tuli eduskuntaan sairauden takia edustajantoimesta vapautuksen saaneen Artturi Virkkusen tilalle. Alfthan oli Hausjärven kuntakokouksen puheenjohtaja ja kunnanvaltuuston jäsen sekä Suomen maakauppiasliiton puheenjohtaja.
Isänmaan liitto

Isänmaan liitto () oli virolainen organisaatio (ühing, yhdistys), joka perustettiin 22. helmikuuta 1935 ja jonka perustamisesta ilmoitettiin 7. maaliskuuta 1935. Kyse ei ollut puolueesta, vaikka sitä usein sellaiseksi nimitetäänkin.
Pääministeri (riigivanem) Konstantin Pätsin ja kenraali Johan Laidonerin tehtyä vallankaappauksen maaliskuussa 1934 kaikki poliittiset järjestöt ja puolueet kiellettiin, myös Pätsin oma talonpoikaispuolue. Isänmaan liiton perustajat olivat Hans Oidermaa, Hugo Kukke ja Edgar Kigaste. Muita keskeisiä toimijoita olivat Kaarel Eenpalu, Jüri Uluots ja August Jürima. Organisaation oli tarkoitus ajaa Viron valtion ja isänmaan asiaa eli käytännössä koota poliittinen tuki uuden autoritaarisen hallinnon taakse. Isänmaan liitto oli hallinnon sisällä pääasiassa sisäministeri Kaarel Eenpalun hanke, kun taas puolustusvoimain komentaja Laidoner suhtautui siihen kriittisesti ja kielsi sotilaita osallistumasta sen toimintaan.
Koska Pätsin vastainen oppositio boikotoi uuden perustuslakia säätävän kansalliskokouksen Rahvuskogun vaaleja vuonna 1937, olivat kaikki valitut edustajat Isänmaan liiton edustaja. Alahuoneen 80 paikasta peräti viisikymmentä oli valittu yhden ehdokkaan vaalipiireistä oppositioedustajien puuttuessa. Kun niin sanottu Pätsin perustuslaki tuli voimaan vuonna 1938, muodosti uuden kaksikamarisen parlamentin vaaleja varten vaaliliiton nimeltä ”Perustuslain toteuttamisen kansanrintama” ("Rahvarinne põhiseaduse elluviimiseks"). Kansanrintama ja Isänmaan liitto olivat jäsenistöltään päällekkäiset.
Neuvostojoukot miehittivät Viron 17. kesäkuuta 1940 ja miehittäjän asettama uusi Johannes Vares-Barbaruksen kommunistijohtoinen nukkehallitus lakkautti Isänmaan liiton sisäministeri Maksim Untin määräyksellä 26. kesäkuuta 1940.
Earl Lloyd

Earl Francis Lloyd (3. huhtikuuta 1928 Alexandria, Virginia – 26. helmikuuta 2015 Crossville, Tennessee) oli yhdysvaltalainen koripalloilija. Lloyd muistetaan ensimmäisenä NBA:ssa pelanneena mustaihoisena. Hän pelasi NBA:ssa yhteensä yhdeksän kautta ja voitti sarjan mestaruuden vuonna 1955, jälleen ensimmäisten mustaihoisten pelaajien joukossa. Lloyd nimettiin koripallon kunniagalleriaan vuonna 2006.
Urheilu-ura.
Lloyd teki ensiesiintymisensä NBA:ssa lokakuussa 1950. Hän oli ensimmäinen mustaihoinen NBA:ssa pelannut koripalloilija. Jo samalla kaudella hän sai seuraa kolmesta muusta pelaajasta. Kauden 1954–1955 päätteeksi hän kuului ensimmäiseen sarjan mestaruusjoukkueeseen, jossa oli mustaihoisia pelaajia. Lloyd pelasi NBA:ssa yhteensä yhdeksän kauden ajan edustaen Washington Capitolsia, Syracuse Nationalsia ja Detroit Pistonsia. Hän lopetti pelaajauransa kauden 1959–1960 jälkeen. Kaudella 1971–1972 Lloyd toimi Pistonsin päävalmentajana.
Lloyd nimettiin koripallon kunniagalleriaan vuonna 2006. Hän kuoli 26. helmikuuta 2015 Tennesseen Crossvillessä 86 vuoden iässä.
Vladimir Maškov

Vladimir Maškov (s. 27. marraskuuta 1963) on venäläinen näyttelijä. Hän on näytellyt muun muassa elokuvissa "Vihollisen keskellä" ja "". Maškov on toiminut myös elokuvaohjaajana, tuottajana ja kirjailijana. Hän on tarkka-ampuja.
Gösta Stenbäck

Ernst Gustaf (Gösta) Stenbäck (4. joulukuuta 1865 Vaasa – 24. tammikuuta 1921 Kristiinankaupunki) oli suomalainen oikeusneuvos ja kansanedustaja 1908–1910 ja 1914–1917.
Stenbäckin vanhemmat olivat Vaasan hovioikeuden asessori Johan Josef Stenbäck (1838–1892) ja Kristina Emilia Strandman. Hän pääsi ylioppilaaksi Vaasan ruotsalaisesta lyseosta 1884 ja valmistui Helsingin yliopistosta filosofian kandidaatiksi 1887, filosofian maisteriksi 1890 sekä molempien oikeuksien kandidaatiksi 1891. Stenbäck sai varatuomarin arvon 1893.
Stenbäck työskenteli Vaasan hovioikeudessa 1899–1920 ja korkeimman oikeuden jäsenenä 1920–1921. Hän oli hovioikeudenneuvoksena Vaasassa 1914–1920 ja Närpiön tuomiokunnan tuomarina 1920. Hänet valittiin Ruotsalaisen kansanpuolueen kansanedustajaksi Vaasan läänin eteläisestä vaalipiiristä toisissa eduskuntavaaleissa 1908 ja uudelleen 1909 ja 1913. Hän toimi myös Vaasan kaupunginvaltuuston puheenjohtajana.
Väinö Seppälä

Väinö Wilhelm Seppälä () oli Maanmittaushallituksen pääjohtaja 1950–1960 ja korkeimman oikeuden oikeusneuvos ja jäsen 1960–1967.
Seppälän vanhemmat olivat metsäasioitsija Wilhelm Seppälä ja Hilma Sofia Nikkilä. Seppälä valmistui diplomi-insinööriksi Teknillisestä korkeakoulusta 1923, mutta suoritti vielä ylemmän oikeustutkinnon 1937 ja sai varatuomarin arvon 1942. Hän työskenteli jo opiskeluaikanaan eri tehtävissä Maanmittaushallituksessa, 1938 hänen nimitettiin sen yli-insinööriksi, 1941 vt. asessoriksi ja 1942 oikeudellisen toimiston johtajaksi. Seppälä osallistui muun muassa siirtoväen pika-asutuslain toimeenpanoon ja laati maataloussiirtoväen asutussuunnitelman. Maanmittaushallituksen pääjohtaja hänestä tuli 1950. Korkeimman oikeuden maallikkojäsenenä Seppälä toimi 1948–1951, oikeusneuvokseksi ja Korkeimman oikeuden jäseneksi hänet nimitettiin 64-vuotiaana vuonna 1960. Hän hoiti tehtävää aina vuoteen 1967 saakka. Seppälä oli useiden valtionkomiteoiden ja neuvottelukuntien jäsen, kuten turvesoiden pakkolunastuslakitoimikunnan jäsen 1946 ja Kemijoen vesistön säännöstelykomitean puheenjohtaja. Hän oli Maanmittaustieteiden seuran hallituksen jäsen 1942–1957, varapuheenjohtaja 1953 ja puheenjohtaja 1954.
Himalajantaviokuurna

Himalajantaviokuurna ("Carpodacus subhimachala") on peippojen heimoon kuuluva varpuslintu.
Levinneisyys.
Himalajantaviokuurnaa tavataan Bhutanissa, Kiinassa, Intiassa, Myanmarissa ja Nepalissa. Lajin kannankehitys on vakaa, ja se on luokiteltu elinvoimaiseksi.
Força

Força (portugaliksi "vahvuus") on kanadalaislaulaja Nelly Furtadon, Gerald Eatonin sekä Brian Westin sanoittama pop folk -kappale Furtadon toiselta, "Folklore"-studioalbumilta. Kappale on pääosin laulettu englanniksi, mutta kertosäe on kokonaan portugaliksi. Kappaleen tuottivat Eaton ja West ja se sai pääosin positiivisen vastaanoton musiikkikriitikoilta. Kappale julkaistiin kesäkuussa 2004 ja se valittiin Portugalissa pidetyn vuoden 2004 jalkapallon maailmanmestaruuskilpailujen viralliseksi tunnuskappaleeksi.
Harmaatulkku

Harmaatulkku ("Pyrrhula nipalensis") on peippojen heimoon kuuluva varpuslintu.
Levinneisyys.
Harmaatulkkua tavataan Bhutanissa, Kiinassa, Intiassa, Laosissa, Malesiassa, Myanmarissa, Nepalissa, Taiwanissa ja Vietnamissa. Lajin kannankehitys on vakaa, ja se on luokiteltu elinvoimaiseksi.
Powerless (Say What You Want)

Powerless (Say What You Want) on Nelly Furtadon, Gerald Eatonin ja Brian Westin sanoittama pop-kappale Furtadon toiselta, Folklore-studioalbumilta. Kappale sisältää samplen Malcolm McLarenin "Buffalo Galsistä", jonka sanoittivat Anne Dudley, Trevor Horn ja Malcolm McLaren. Sen tuottivat Furtado sekä Track &amp; Field ja se julkaistiin albumin johdantosinglenä Pohjois-Amerikassa lokakuussa sekä kansainvälisesti joulukuussa 2003. Kappaleella esiintyy myös banjonsoittaja Béla Fleck.
Run It!

Run It! on yhdysvaltalaisen laulaja-lauluntekijä Chris Brownin kappale. Sen sanoittivat ja tuottivat Scott Storch, Moe Faisal ja Sean Garrett Chris Brownin omaa nimeä kantavalle debyyttialbumille. Se sisältää yhdysvaltalaisräppäri Juelz Santanan esittämät rap-osuudet. Kappale julkaistiin sekä Brownin uran että hänen debyyttialbuminsa ensimmäisenä singlenä 30. kesäkuuta 2005. Tätä R&amp;B-singleä on kuvailtu Usherin vuonna 2004 julkaistun singlen "Yeah!" uudelleencrunkatuksi versioksi.
"Run It!" sai pääosin positiivisen vastaanoton musiikkikriitikoilta; Monet yllättyivät Brownin sanoituksista sekä Scott Storchin tuotannosta. Kaupallisesti kappale oli menestys, sijoittuen kymmenen parhaan joukkoon kuudessa sekä kahdenkymmenen parhaan joukkoon neljässä valtiossa. Kappale pääsi listan sijalle yksi Yhdysvalloissa, Australiassa ja Uudessa-Seelannissa. Kappaleen musiikkivideo sai ehdokkuudet vuoden 2006 MTV Video Music Awardsissa kategorioissa "Paras tulokas" ja "Katsojan valinta".
Johannes Wilskman

Johan (Johannes) Eliel (J. E.) Wilskman, sukunimi 1906–1925 "Viljomaa" (26. maaliskuuta 1866 Kesälahti – 27. toukokuuta 1952 Karuna) oli suomalainen hovioikeuden presidentti, laamanni ja Suomalaisen puolueen kansanedustaja.
Wilskmanin vanhemmat olivat kirkkoherra Werner Wilhelm Wilskman ja Katarina Fredrika Wikstén. Hän pääsi ylioppilaaksi Kuopion lyseosta 1886, suoritti Helsingin yliopistossa yleisen oikeustutkinnon 1891 ja sai varatuomarin arvon 1894.
Wilskman oli Viipurin hovioikeudessa kanslistina 1899–1900, kirjaajana 1900–1901, ylimääräisenä viskaalina 1901–1902, notaarina 1902–1903 ja asessorina 1903–1908. Hän oli sitten Heinolan tuomiokunnan tuomarina 1908–1916, Iisalmen tuomiokunnan tuomarina 1916–1919 ja Piikkiön tuomiokunnan tuomarina 1919–1934. Wilskman toimi Viipurin hovioikeuden presidenttinä 1934–1936 ja oli lainvalmistelukunnan jäsenenä 1936–1938. Wilskman sai laamannin arvon 1932. Wilskman toimitti 1939 Suomen ensimmäisen aakkosellisen lakimiesmatrikkelin.
Wilskman oli Suomalaisen puolueen kansanedustajana 1907–1908 edustaen Viipurin läänin läntistä vaalipiiriä ja uudelleen 1911–1914 edustaen Mikkelin läänin vaalipiiriä. Hän toimi Heinolan kaupunginvaltuuston varapuheenjohtajana ja oli Iisalmen kaupunginvaltuuston jäsenenä. Wilskman oli Suomen kihlakunnantuomarien yhdistyksen puheenjohtajana, sihteerinä ja rahastonhoitajana.
Teoksia.
Nimellä "J. E. Viljomaa":
Nimellä "J. E. Wilskman":
Reason (kappale)

Reason on saksalaisyhtye Cascadan kappale heidän tulevalta viidenneltä studioalbumilta. Sen julkaisi Zooland Records albumin kolmantena singlenä 20. helmikuuta 2015. Kappaleen ovat sanoittaneet Manuel "Manian" Reuter ja Yann "Yanou" Peifer. Kappaleeseen liittyvä musiikkivideo julkaistiin singlen julkaisupäivänä. Video kuvattiin Espanjan Mallorcassa. Kuten albumin toinen single, myös "Reason" ei ole toistaiseksi onnistunut pääsemään listoille.
Kappalelista.
Digitaalinen lataus &amp; EP
Pekka Leppänen (nuorsuomalainen poliitikko)

Pekka Leppänen (13. kesäkuuta 1867 Ilomantsi – 28. tammikuuta 1943 Ilomantsi) oli suomalainen maanviljelijä, kirjakauppias, valtiopäivämies ja nuorsuomalaisten kansanedustaja.
Henkilöhistoria.
Leppäsen vanhemmat olivat talollinen, kauppias Pekka Leppänen ja Helena Partanen. Hän kävi neljä luokkaa oppikoulua ja toimi sitten maanviljelijänä Ilomantsissa, samoin kuin kirjakauppiaana vuodesta 1926 . Hän oli myös Ilomantsin kunnan rahastonhoitaja. Leppänen oli Ilomantsin tuomiokunnan edustaja talonpoikaissäädyssä valtiopäivillä 1897, 1899, 1900 ja 1905–1906. Hän oli nuorsuomalaisen puolueen kansanedustajana 1907–1908, edustaen Kuopion läänin itäistä vaalipiiriä. Leppänen toimi myös Ilomantsin kuntakokouksen ja kunnallislautakunnan puheenjohtajana.
Dennis Hefter

Dennis Hefter (4. maaliskuuta 1993 Worms – 23. helmikuuta 2015 Leuna) oli saksalainen lentopalloilija. Liberon pelipaikalla pelanneen Hefterin viimeiseksi seuraksi jäi Saksan Bundesliigan Chemie Volley Mitteldeutschland. 
Hefter edusti vuodet 2009-2012 2. Bundesliigan Volleyball-Internat Frankfurtia. Vuodet 2012-2013 hän pelasi berliiniläisessä VC Olympiassa, joka pelasi korkeimmalla sarjatasolla eli Bundesliigassa. Vuodet 2013-2015 Hefter edusti uransa viimeistä seuraa, Bundesliigan Chemie Volley Deutschlandia. Hän pelasi myös Saksan nuorten maajoukkueissa. 
Hefter oli 187 senttimetriä pitkä ja painoi 82 kilogrammaa. Hän ylettyi iskulyönnissään 328 senttimetrin korkeuteen, ja blokkilyönnissään 303 senttimetriin. 
Hefter kuoli helmikuussa 2015 Leunassa, Saksassa hänen tulleessaan kotiin harjoituksista. Hän oikaisi junaradan poikki jääden junan alle. Hefter menehtyi välittömästi. Hän seurusteli seitsenottelija Carolin Schäferin kanssa.
Juho Snellman

Johan (Juho) Snellman (31. elokuuta 1866 Karttula – 27. tammikuuta 1926 Karttula) oli suomalainen maanviljelijä, valtiopäivämies ja nuorsuomalaisten ja myöhemmin kokoomuksen kansanedustaja.
Snellmanin vanhemmat olivat maanviljelijä Abner Snellman ja Maria Pöyhönen. Hän toimi maanviljelijänä Karttulassa. Snellman oli Kuopion tuomiokunnan edustaja talonpoikaissäädyssä valtiopäivillä 1904–1905 ja 1905–1906. Hän oli nuorsuomalaisen puolueen kansanedustajana 1907–1908, 1909–1914 ja 1917–1918 sekä kokoomuksen kansanedustajana 1918–1922, edustaen Kuopion läänin läntistä vaalipiiriä. Snellman oli myös presidentin valitsijamiehenä vuoden 1925 presidentinvaaleissa ja toimi Karttulan kunnallislautakunnan puheenjohtajana.
Toimittaja ja Sinimustat-nuorisojärjestön johtaja Jaakko Virkkunen oli Juho Snellmanin poika.
Sven Grossegger

Sven Grossegger (s. 17. marraskuuta 1987 Saalfelden) on itävaltalainen ampumahiihtäjä. Hän edustaa HSV Saalfeldeniä. 
Grossegger debytoi ampumahiihdon maailmancupissa joulukuussa 2008 Hochfilzenissä sijoittuen takaa-ajokilpailussa sijalle 59. Ensimmäiset maailmancupin pisteensä hän saavutti joulukuussa 2011 Östersundin takaa-ajossa sijoituttuaan sijalle 10. Tuo sijoitus on myös Grosseggerin uran paras maailmancupin osakilpailussa. 
Grossegger on saavuttanut yhden nuorten MM-hopean viestistä vuodelta 2006. Hänen äitinsä Andrea Grossegger on myös entinen ampumahiihtäjä.
Kaarlo Wikman

Karl Oskar (Kaarlo Oskari, K. O.) Wikman (12. kesäkuuta 1877 Kymi – 5. maaliskuuta 1925 Lahdenpohja) oli suomalainen filosofian tohtori, kansakoulujen apulaistarkastaja ja nuorsuomalaisten kansanedustaja.
Wikmanin vanhemmat olivat sahamies, maanviljelijä Otto Emil Wikman ja Maria Priha. Hän pääsi ylioppilaaksi Viipurin lyseosta 1897 ja valmistui filosofian kandidaatiksi 1901 sekä filosofian lisensiaatiksi ja tohtoriksi 1911. Wikman suoritti myös kasvatusopn tutkinnon 1906.
Wikman toimi Karjalan kansanopiston johtajana Virolahdella 1902–1909, Suomalainen Kansa-lehden päätoimittajana 1907–1908 ja Helsingin kaupungin suomenkielisten kansakoulujen apulaistarkastajana 1909–1912. Myöhemmin hän oli asianajajana Jaakkimassa, Kurkijoella ja Kouvolassa.
Wikman oli nuorsuomalaisen puolueen kansanedustajana 1907–1909 edustaen Viipurin läänin läntistä vaalipiiriä.
Kaarlo Wikman oli naimisissa 1902–1911 Ellen Constance Nordenswanin kanssa.
Teoksia.
Nimellä "K. O. Wikman":